Diari Oficial de la Generalitat Valenciana


Sumari del DOGV 5430, del 17-01-2007 (2007/432)

ORDE de 29 de desembre de 2006, de la Conselleria d'Agricultura, Pesca i Alimentació, per la qual es convoquen quatre beques per a perfeccionament formatiu en l'àmbit de la Direcció General de Desenrotllament Rural i Cooperativisme.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5430

Data del DOGV
:   17-01-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/432


Data del document
:   29-12-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ciència econòmica
    * ajuda pública
    * suport econòmic
    * assignació per estudis
    * ciència administrativa
    * ecologia
    * professió jurídica
    * geografia
    * professió de l'urbanisme

La Conselleria d'Agricultura, Pesca i Alimentació, en el marc de la política dirigida a l'especialització dels llicenciats i diplomats universitaris que han finalitzat els seus estudis en dates recents, a fi de facilitar la formació complementària, l'adquisició de noves aptituds i l'especialització i el perfeccionament curricular, convoca la concessió de beques perquè puguen accedir a la realització de pràctiques professionals en l'àmbit de l'administració pública valenciana jóvens universitaris.
Per això, en virtut del que s'ha exposat i fent ús de les facultats que em conferix l'article 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana, l'article 35 de la Llei de la Generalitat Valenciana 5/1983, de 30 de desembre, de Govern Valencià, i l'article 4.1 del Decret 108/1992, de 6 de juliol, del Govern Valencià, pel qual es regula la concessió de beques en relació amb el que s'establix en el Reglament Orgànic i Funcional de la Conselleria d'Agricultura, Pesca i Alimentació vigent, aprovat per mitjà del Decret 149/2005, de 21 d'octubre, del Consell, i pel que preveu la Llei 38/2003, de 17 de novembre, General de Subvencions,
ORDENE
Primer
Esta orde té com a objecte convocar un concurs públic per a la concessió de beques per a la realització de pràctiques de perfeccionament formatiu i professional en l'àmbit de la Direcció General de Desenrotllament Rural i Cooperativisme de la Conselleria d'Agricultura, Pesca i Alimentació, a fi de facilitar la formació complementària, l'adquisició de noves aptituds i l'especialització i el perfeccionament curricular, i aprovar les bases per les quals es regix la present convocatòria, incloses en l'annex.
Les beques, un total de quatre, estaran destinades a llicenciats en Dret, Econòmiques, Administració i Direcció d'Empreses, Arquitectura, diplomats en Ciències Empresarials, arquitectes tècnics, Ciències Ambientals, Geografia i Gestió i Administració Pública.
Segon
La dotació econòmica de les beques serà de 1.300 euros bruts mensuals cada una, que se sufragaran a càrrec de l'aplicació pressupostària 78.25.12.1717.102.16, capítol IV i línia de subvenció amb codi T6107 dels pressuposts de la Generalitat Valenciana per a l'any 2007. A càrrec d'esta mateixa línia se sufragarà la borsa de viatge segons la base tercera i la cobertura sanitària segons el que es preveu en la base dotzena. El primer concepte (pagament mensual) arribarà a un màxim de 57.200 euros. El segon concepte (borsa de viatge) arribarà a un màxim de 2.000,00 euros, i el tercer concepte (cobertura sanitària) arribarà a un màxim de 2.978 euros. Tots per a l'exercici 2007.
Esta convocatòria i la concessió de les beques i, arribat el cas, la seua pròrroga, es condicionen a la previsió de crèdit adequat i suficient en els pressuposts de la Generalitat Valenciana de l'exercici 2007, de conformitat amb el que es preveu en l'Orde de 26 de setembre de 1994, de la Conselleria d'Economia i Hisenda, de tramitació anticipada d'expedients de gasto.
Així mateix, segons l'orde mencionada, tots els actes dictats s'entendran condicionats al fet que, quan es dicte la resolució de concessió, subsistisquen les mateixes circumstàncies de fet i de dret existents en el moment en què es van produir aquells actes.
Tercer
S'autoritza el director general de Desenrotllament Rural i Cooperativisme de la Conselleria d'Agricultura, Pesca i Alimentació perquè, en l'àmbit de les seues competències, prenga les mesures necessàries per al seu desplegament i aplicació.
Quart
Contra esta resolució, que posa fi a la via administrativa, es podrà interposar potestativament un recurs de reposició davant del mateix òrgan que ha dictat l'acte, en el termini d'un mes comptador des de l'endemà de la publicació, de conformitat amb el que es preveu en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, de 13 de gener, o un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que s'establix en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjudici que s'utilitze qualsevol altra via que es considere oportuna.
València, 29 de desembre de 2006
El conseller d'Agricultura, Pesca i Alimentació,
JUAN GABRIEL COTINO FERRER
ANNEX
Bases
Primera. Objecte
Les beques tenen com a objecte la formació de postgraduats per mitjà de la realització de pràctiques de perfeccionament formatiu i professional en matèria d'execució i gestió de programes de desenrotllament rural i estratègies d'iniciatives comunitàries, àmbit de la Direcció General de Desenrotllament Rural i Cooperativisme de la Conselleria d'Agricultura, Pesca i Alimentació.
Segona. Nombre i titulació exigida
Les beques, un total de quatre, estaran destinades a llicenciats en Dret, Econòmiques, Administració i Direcció d'Empreses, Arquitectura, diplomats en Ciències Empresarials, arquitectes tècnics, Ciències Ambientals, Geografia i Gestió i Administració Pública.
Tercera. Dotació, duració i pagament de les beques
Les beques estaran dotades cada una amb 1.300 euros bruts mensuals l'import de les quals, aplicades les retencions legals, s'abonarà mensualment, amb certificat de conformitat previ del tutor de docència.
El director general de Desenrotllament Rural i Cooperativisme designarà per cada becari al seu tutor de docència, que haurà de ser un funcionari que ocupe un lloc de direcció.
El període de duració de les beques comprendrà des de la data que s'indique en les resolucions d'adjudicació de cada una, que serà objecte de publicació en el Diari Oficial de la Generalitat Valenciana, data que no podrà ser anterior a l'1 de febrer de 2007, fins al 31 de desembre de l'any 2007, i es podran prorrogar mitjançant una resolució expressa del director general de Desenrotllament Rural i Cooperativisme per als mesos que resten fins a completar l'any màxim per a cada una de les beques, sempre que hi haja consignació en l'exercici pressupostari corresponent. La pròrroga serà concedida pel director general de Desenrotllament Rural i Cooperativisme.
El becari s'incorporarà com a tal a la Direcció General de Desenrotllament Rural i Cooperativisme en la data indicada en la resolució de concessió, i la no-incorporació injustificada en el dit termini s'interpretarà com a renúncia a la beca concedida.
En el cas que, segons el parer del tutor de docència i amb l'autorització prèvia del director general de Desenrotllament Rural i Cooperativisme, fóra convenient per a completar la formació dels becaris la seua assistència a jornades, conferències, cursos o qualsevol altra activitat relacionada amb l'objecte de la beca, i esta assistència implicara un desplaçament fora del terme municipal, es preveu la percepció pels becaris de borses de viatge en compensació pels gastos de desplaçament, estada i manutenció, l'import de les quals es determinarà, a l'únic efecte de la quantificació, tenint en consideració els criteris establits en el Decret 24/1997, d'11 de febrer, sobre indemnitzacions per raó del servici i gratificacions per servicis extraordinaris. El crèdit màxim disponible per a este concepte és de 2.000,00 euros, que se sufragaran a càrrec del capítol IV, línia 6107, del programa 714.40.
Quarta. Formalització de sol·licituds i termini de presentació
Les sol·licituds, emplenades segons el model, aniran dirigides al director general de Desenrotllament Rural i Cooperativisme de la Conselleria d'Agricultura, Pesca i Alimentació, i es presentaran al Registre General d'esta conselleria, situat al carrer d'Amadeu de Savoia, núm. 2, 46149 València, o es tramitaran per qualsevol de les formes que s'establixen en l'article 38.4 de la Llei 30/1992, de 16 de novembre, de Règim Jurídic de les Administracions Públiques i del Procediment Administratiu Comú.
El termini de presentació de les sol·licituds serà de 15 dies hàbils comptadors des de l'endemà de la publicació de la present orde en el Diari Oficial de la Generalitat Valenciana.
De conformitat amb la Resolució de 8 de juliol de 1998, de la Conselleria d'Economia, Hisenda i Administració Pública, per la qual es fa pública la relació de disposicions en matèria d'agricultura que s'entenen equiparades a l'efecte de l'article 3.7 de l'Orde de 30 de maig de 1996, de la Conselleria d'Economia i Hisenda, els beneficiaris d'esta línia de subvenció queden exonerats de l'obligació d'acreditar que es troben al corrent de les seues obligacions tributàries i amb la Seguretat Social, atés que l'import total de l'ajuda concedida a cada beneficiari, persona física, no supera els trenta mil cinquanta euros amb seixanta-un cèntims (30.050,61 euros).
Cinquena. Documentació a presentar amb les sol·licituds
Juntament amb la sol·licitud, caldrà adjuntar la documentació següent:
a) Fotocòpia compulsada del seu document nacional d'identitat (DNI) i del número d'identificació fiscal.
b) Currículum.
c) Fotografia de mida de carnet (que podrà aparéixer impresa en el currículum).
d) Fotocòpia compulsada del títol o del depòsit de les taxes per a la seua expedició, si és el cas, acreditatiu de la titulació exigida en la base segona.
e) Certificat oficial de l'expedient acadèmic, amb qualificacions.
f) Certificat oficial de la nota mitjana de tota la carrera.
g) La documentació, els certificats i l'acreditació justificativa dels mèrits detallats en el currículum.
Tots els mèrits que s'al·leguen hauran de ser acreditats documentalment, per mitjà d'original o fotocòpia compulsada, en el moment de presentació de les sol·licituds. La documentació que no complisca estos requisits, sempre tenint en compte el que s'establix en l'article 71 de la Llei 30/1992, de 16 de novembre, de Règim Jurídic de les Administracions Públiques i del Procediment Administratiu Comú, no serà tinguda en compte a l'hora de puntuar l'expedient personal del sol·licitant. El compliment temporal dels mèrits s'entendrà referit a la data de finalització del termini de presentació de sol·licituds.
Sisena. Barem
El currículum es valorarà de conformitat amb el barem següent:
a) Expedient acadèmic: fins a 4 punts.
b) Experiència professional o en treballs no remunerats o en altres beques, en àmbits o amb funcions relacionades amb l'àrea d'estes beques: fins a 3 punts.
c) Valencià: fins a 1 punt.
- Mitjà: 0,5 punts.
- Superior: 1 punt.
- Batxillerat amb línia en valencià: 1 punt.
d) Idiomes estrangers: fins a 1 punt.
- Anglés:
· Nivell intermedi: aprovat tercer curs Escola Oficial d'Idiomes, First Certificate: 0,5 punts.
· Nivell superior: aprovat cinqué curs Escola Oficial d'Idiomes, Certificate en Advanced English: 1 punt.
- Francés:
· Nivell intermedi: aprovat tercer curs Escola Oficial d'Idiomes Delf 1r grau: 0,5 punts.
· Nivell superior: aprovat cinqué curs Escola Oficial d'Idiomes, Delf 2n grau, Dalf: 1 punt.
· Batxillerat Liceu Francés: 1 punt.
Setena. Comissió avaluadora
Per a l'examen de beques es constituirà una comissió avaluadora que estarà formada per:
President: EL director general de Desenrotllament Rural i Cooperativisme.
Vocal: un funcionari de la Direcció General de Desenrotllament Rural i Cooperativisme amb categoria de cap de secció o superior.
Secretari: un administratiu de la Direcció General de Desenrotllament Rural i Cooperativisme.
La suplència del director general de Desenrotllament Rural i Cooperativisme en la presidència de la comissió l'ocuparà el funcionari en qui delegue. La substitució del vocal i del secretari en cas de necessitat es designarà pel director general de Desenrotllament Rural i Cooperativisme.
Es reserva a la comissió avaluadora la facultat de deixar deserta totalment o parcialment l'adjudicació de les beques convocades i la d'interpretar el contingut d'estes bases.
Els membres de la comissió avaluadora podran ser assessorats en qualsevol cas pel personal tècnic o professional que es considere necessari, que hi podrà assistir amb veu però sense vot.
Huitena. Procés de selecció
La comissió a què es fa referència en l'article anterior avaluarà els mèrits justificats per cada sol·licitant, en funció del barem establit en la base sisena.
Els candidats que obtinguen 5 punts o més en la fase de barem de currículums (fase primera) seran convocats per a la realització d'una entrevista (fase segona) que podrà versar sobre coneixements vinculats a la seua titulació acadèmica, matèries de la competència de la Direcció General de Desenrotllament Rural i Cooperativisme, coneixements de les institucions de la Generalitat i els seus procediments, coneixements en noves tecnologies i aptituds i preferències del candidat a becari. La data de l'entrevista es farà pública per mitjà d'un anunci en el tauler de la Conselleria d'Agricultura, Pesca i Alimentació (Amadeu de Savoia, 2, 46685 València), a la planta baixa, a partir del quart dia natural següent a la finalització del termini de presentació de sol·licituds. L'entrevista es valorarà amb un màxim de 5 punts.
Sumats els punts obtinguts en la fase primera i segona, se seleccionaran els candidats per orde de puntuació i s'exposarà la llista en el tauler esmentat durant 10 dies, per a la fase d'al·legacions. Quan finalitze el procés selectiu, la comissió de valoració elaborarà una proposta de concessió de beques en el termini de cinc dies.
En el cas que el nombre de candidats d'una titulació siga elevat, la comissió avaluadora podrà decidir que la fase segona del procés de selecció dels candidats de la dita titulació incloga la realització d'una prova escrita prèvia sobre les matèries relacionades a l'efecte del contingut de l'entrevista. En este supòsit, la puntuació de la segona fase es conformarà per l'apreciació global de les respostes a la prova escrita i en l'entrevista.
Novena. Concessió
Les beques seran adjudicades per mitjà de resolució del conseller d'Agricultura, Pesca i Alimentació, a la vista de la proposta de la comissió avaluadora, en el termini màxim de dos mesos a partir de l'endemà de la finalització del termini de presentació de sol·licituds. Transcorregut este termini, i davant de la falta de resolució expressa, s'entendran desestimades totes les sol·licituds.
La resolució de concessió serà publicada en el Diari Oficial de la Generalitat Valenciana, acte que, d'acord amb els articles 58 i 59 de la Llei 30/1992, de Règim Jurídic de les Administracions Públiques i del Procediment Administratiu Comú, tindrà l'efecte de notificació als interessats, i es consideraran denegades les sol·licituds que no figuren en la relació publicada.
Desena. Drets, obligacions i incidències dels becaris
L'acceptació de la beca comporta l'obligació de dedicar-se eficaçment a les tasques que li siguen assignades pel seu tutor de docència, d'acord amb les instruccions que, si és el cas, dictarà el director general de Desenrotllament Rural i Cooperativisme.
La condició de becari o d'integrant de la borsa de reserva no implica cap vinculació laboral o administrativa amb la Generalitat Valenciana, i la seua concessió i aprofitament seran incompatibles amb el gaudi d'altres beques, per a la mateixa activitat o semblant, ajudes o treballs que impedisquen el compliment de les obligacions com a becari. La infracció d'esta regla deixarà sense efecte la beca.
D'acord amb les disposicions del Decret 108/92, en cas que el beneficiari siga empleat de la Generalitat Valenciana, quedarà en la situació administrativa que procedisca d'acord amb la normativa aplicable.
El tutor de docència ordenarà les activitats i establirà l'horari de formació dels becaris, amb un màxim de 35 hores setmanals, que es reduiran a 31 entre l'1 de juny i el 30 de setembre. Un dia a la setmana, que assenyalarà el tutor, la formació s'impartirà en horari de vesprada. Se suspendrà la formació durant el mes d'agost. Durant un màxim de cinc dies addicionals, el becari podrà ser eximit pel seu tutor de docència de l'assistència a la unitat on es du a terme la seua formació.
El director general de Desenrotllament Rural i Cooperativisme (per delegació del conseller) resoldrà les incidències que es produïsquen durant el període de gaudi de les beques i podrà deixar-les sense efecte, amb audiència prèvia a l'interessat, en els casos següents:
a) Incompliment de les obligacions per part del becari, inclosa la que fa referència a l'eficàcia en l'execució de les tasques que li siguen assignades.
b) Que el becari deixe de posseir els requisits exigits en esta convocatòria.
Onzena. Substitucions
Es constituirà una borsa de reserva per a cada titulació amb els aspirants que no resulten adjudicataris de les beques, prioritzats per orde de puntuació, amb la finalitat de cobrir les vacants que es produïsquen, siguen estes motivades per renúncies, abandons, incompliment d'obligacions o qualsevol altra incidència.
Dotzena. Cobertura sanitària
Amb la finalitat de donar cobertura sanitària als adjudicataris de les beques, se'ls inclourà en una pòlissa col·lectiva subscrita amb una companyia privada de servicis sanitaris, per a la qual cosa es disposa d'un crèdit màxim de 2.978 euros, que se sufragaran a càrrec del capítol IV, línia 6107, del programa 714.40.